Ivanišević ljubimac Njujorčana (30/8/01 - 2001-08-30
Pobjede Ivaniševića i Majoli, Talaja izgubila, danas Ljubičić - Safin
Treći dan teniskog turnira u New Yorku, US Opena – svi su favoroti uspješno obavili svoj posao, dok je hrvatski tenis dvotrećinski zadovoljan. Ivanišević i Majoli su pobijedili, dok je Talaja izgubila. U ovo doba prošle godine, Ivaniševićev nastup na US Openu bio je zaista sporedan. On je, naime, izgubio već u prvom kolu i nakon toga je počeo pričati o mogućem umirovljenju i jadao se na ozljedu ramena. Rame je još uvijek ozljedjeno, ali tablete protiv bolova pomažu, pa će Ivanišević ići na operativni zahvat krajem ove, za njega, zaista sjajne godine. Na tisuće navijača dočekalo ga je kod kuće nakon što je osvojio Wimbledon, a u njegovom prvom nastupu na ovosezonskom Otvorenom prvenstvu Sjedinjenih Država, njegovo je ime uzvikivao i veliki broj gledatelja koji su pratili Goranov meč s američkim tenisačem Hugo Armandom, kojeg je hrvatski igrač dobio s 3-0. “Nikada ranije moj nastup u prvom kolu nije pratilo toliko gledatelja, pa sam se pitao – što se to ovdje dogadja? Prvo sam pomislio – Wow – a onda sam postao nervozan. No, gledateljstvo je bilo odlično. Ako te njuorška publika voli onda je to velika stvar za igrača, a ako te ne vole onda ste u velikoj nevolji. Čini se da mene vole i to je zasita lijep osjećaj”- kazao je Ivanišević nakon meča, a američki su mu novinari, na novinskoj konferenciji, uzvratili pljeskom i porukom – Gorane s tobom nikada nije dosadno! Ivanišević u drugom kolu igra s još jednim američkim tenisačem, Justinom Gimelstobom. Gustavo Kuerten, koji je u istoj skupini, u svom prvom meču pokazao je na momente zašto je trenutno najbolji svjetski igrač, tijekom meča s Danielom Vacekom kojeg je dobio 3:1. Uglavnom i organizatori i gledatelji priželjkuju da se u ovoj skupini na terenu sretnu Kuerten i Ivanišević. Patrick Rafter je posljednji okončao svoj sinoćnji meč. Bez problema. Dalje idu i Tommy Haas, Nicolas Lapentti, Arnaud Clement, Dominik Hrbaty, Carlos Moya, a jedino se iznenadjenjem može nazvati poraz Thomasa Enqvista od kojeg je bolji bio njemački tenisač Bjorn Phau. Iva Majoli je rutinirano svladala Njemicu Barbaru Rittner i tako pokazala da nije samo s turističkim željama doputovala u New York. No, zato će Silvija Talaja moći posve mirno obići sve njujorške znamenitosti, jer je izgubila meč protiv Čehinje Daje Bedanove. Monika Seleš, Lindsay Davenport, Serena Williams, Martina Hingis i Arantxa Sanchez-Vicario, svojim su nastupima uvjerile posjetitelje terena u Flashing Madowsu da su se odlično pripremile za turnir i sve su vrlo lako prošle u naredno kolo. Danas je u središtu teniske javnosti susret Marat Safin i Ivan Ljubičić. Branitelj naslova prvaka protiv vrlo dobrog hrvatskog tenisača. Na terene izlaze još Andre Agassi, Jennifer Capriati, Venus Williams, Pete Sampras...i Martina Navratilova. Ona će igrati u paru s Arantxom Sanchez-Vicario. U ženskom paru danas igra i Iva Majoli.